V. Faič, poslanec: (2001-12-19):
dovoľte mi, aby som v súlade s rokovacím poriadkom Národnej rady vystúpil pri rokovaní v prvom čítaní o návrhu skupiny poslancov Národnej rady Slovenskej republiky na vydanie ústavného zákona o skrátení volebného obdobia orgánov samosprávy, obcí ako spravodajca určený výborom pre verejnú správu. Úvodom si dovolím informovať o skutočnosti, že uvedený návrh zákona bol poslancom Národnej rady doručený dňa 29. októbra, čím boli splnené podmienky určené rokovacím poriadkom doručenia návrhu najmenej 15 dní pred schôdzou Národnej rady, na ktorej sa uskutočnilo jeho prvé čítanie. Predseda Národnej rady posúdil, či návrh spĺňa náležitosti podľa § 70 ods. 1 zákona o rokovacom poriadku v znení neskorších predpisov a podľa legislatívnych pravidiel a zaradil ho na rokovanie tejto schôdze v rámci prvého čítania. Ako spravodajca k prvému čítaniu si osvojujem stanovisko, že uvedený návrh spĺňa z formálnoprávnej stránky všetky náležitosti návrhu zákona uvedené v § 67 a 68 zákona o rokovacom poriadku. Predpokladám, že prípadné zmeny a spresnenia budú predložené v rozprave a ak návrh zákona posunieme do druhého čítania, najmä v druhom čítaní vo výboroch a v rámci druhého a tretieho čítania na schôdzi Národnej rady. Vzhľadom na oprávnenia, ktoré pre mňa ako spravodajcu vyplývajú z § 73 zákona Národnej rady Slovenskej republiky o rokovacom poriadku v znení neskorších predpisov, odporúčam, aby sa Národná rada uzniesla v zmysle § 73 ods. 3 písm. c) zákona o rokovacom poriadku v znení neskorších predpisov na tom, že po rozprave odporučí návrh skupiny poslancov Národnej rady Slovenskej republiky na vydanie ústavného zákona o skrátení volebného obdobia orgánov samosprávy obcí prerokovať v druhom čítaní. Súčasne odporúča z § 74 ods. 1 zákona o rokovacom poriadku Národnej rady a v súlade s rozhodnutím predsedu Národnej rady Slovenskej republiky číslo 1350 z 30. októbra 2001 prideliť v druhom čítaní na prerokovanie výborom ústavnoprávnemu výboru, Výboru Národnej rady Slovenskej republiky pre verejnú správu a Výboru Národnej rady Slovenskej republiky pre ľudské práva a národnosti. Za gestorský výbor navrhujem v súlade s citovaným návrhom predsedu Národnej rady Výbor Národnej rady Slovenskej republiky pre verejnú správu. Súčasne odporúčam, aby výbory, ktorým bol návrh pridelený alebo bude pridelený, ho prerokovali do 22. januára 2002 a gestorský výbor do 24. januára 2002. Ďakujem, pán predsedajúci, môžete otvoriť rozpravu. J. Migaš, predseda NR SR: Ďakujem, pán spravodajca. Nech sa páči, zaujmite svoje miesto. Otváram všeobecnú rozpravu o tomto bode programu. Písomne sa neprihlásil nikto. Pýtam sa, kto sa do rozpravy hlási ústne. Nie je to tak. Vyhlasujem všeobecnú rozpravu o tomto bode programu za skončenú. Takže jediný prihlásený - pán poslanec Gajdoš. Uzatváram možnosť prihlásiť sa do rozpravy ústne. Jediný prihlásený, pán poslanec Gajdoš, nech sa páči, máte slovo. J. Gajdoš, poslanec: Vážený pán predseda, vážené kolegyne, kolegovia, dovoľte mi, aby som sa v stručnosti vyjadril k predkladanému návrhu ústavného zákona o skrátení volebného obdobia orgánov samosprávy. Myslím si, že všetci racionálne zmýšľajúci návrh podporíte. Ja ako starosta obce sa s ním stotožňujem z jedného prostého pragmatického dôvodu. Každý deň pre samosprávu v období, keď sa končí rok, je dobrým dňom. Samospráva na konci roka musí prijať hŕbu záväzných nariadení. Musí pripraviť podklady pre rozpočet na ďalší rok a bolo by dobré, aby tieto všeobecne záväzné nariadenia a rozpočet na prvý rok svojho hospodárenia schvaľovali nové orgány samosprávy. Z toho titulu sa im aj týmto návrhom, ktorý predkladajú iniciatívni poslanci Hnutia za demokratické Slovensko - Ľudovú stranu, vytvára ten minimálny priestor. Preto by som vás chcel poprosiť, aby sme podporili postúpenie tohto návrhu ústavného zákona do druhého čítania. Ďakujem pekne. J. Migaš, predseda NR SR: Faktická poznámka na vystúpenie pána poslanca Gajdoša - pani poslankyňa Tóthová. Nech sa páči.